GFPT บวกต่อเกือบ 3% รับข่าวขยายกำลังผลิตหนุนผลงานโต-อานิสงส์เงินบาทอ่อนค่า
GFPT บวกต่อเกือบ 3% รับข่าวขยายกำลังผลิตหนุนผลงานโต-อานิสงส์เงินบาทอ่อนค่า ล่าสุด ณ เวลา 12.06 น. อยู่ที่ 12.30 บาท บวก 0.30 บาท หรือ 2.50 % สูงสุดที่ 12.40 บาท ต่ำสุดที่ 11.90 บาท ด้วยมูลค่าซื้อขาย 31.74 ล้านบาท
18 มิ.ย. 2561

ผู้สื่อข่าวรายงานว่า ราคาหุ้นริษัท จีเอฟพีที จำกัด (มหาชน) หรือ GFPT ล่าสุด ณ เวลา 12.06 น. อยู่ที่ 12.30 บาท บวก 0.30 บาท หรือ 2.50 % สูงสุดที่ 12.40 บาท ต่ำสุดที่ 11.90 บาท ด้วยมูลค่าซื้อขาย 31.74 ล้านบาท

ทั้งนี้ ราคาหุ้น GFPT ปรับตัวขึ้นต่อเนื่อง 2 วันติด นับตั้งแต่ราคาหุ้นอยู่ที่ระดับ 11.70 บาท เมื่อวันที่ 14 มิ.ย.2561
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ตามที่มีข่าวออกมาว่า GFPT เล็งทุ่มงบราว 4-5 พันล้านบาท ขยายโรงเชือดและแปรรูปใหม่ หวังเพิ่มกำลังผลิตบุกตลาดจีนเต็มที่เพื่อหวังขยายพอร์ตต่างแดนเพิ่มนั้น ฝ่ายวิจัยมีความเห็นว่า การขยายกำลังการผลิตจะสนับสนุนการเติบโตระยะยาวซึ่งรวมถึงการส่งออกไปจีน
อย่างไรก็ตามในปีนี้กำไรยังไม่สดใส แม้กำไรในไตรมาส 2/61 มีแนวโน้มฟื้นตัวเมื่อเทียบกับไตรมาสก่อน ตามผลของฤดูกาล แต่ยังลดลงมากเมื่อเทียบช่วงเดียวกันของปีก่อน จากราคาไก่ที่ลดลง และ McKey เพิ่งเริ่มใช้กำลังการผลิตใหม่ แนะนำ “ถือ” ราคาเป้าหมาย 13.10 บาท เทคนิคแกว่งกรอบแคบ 11.7-12.5 บาท
ส่วน บล.โกลเบล็ก ระบุในบทวิเคราะห์ว่า ค่าเงินบาทวานนี้อ่อนค่ากว่า 1.6% ภายในเวลาเพียง 1 วันทำการ โดยตั้งแต่ต้นงวดไตรมาส 2/61 จนถึงปัจจุบัน อ่อนค่ารวมกว่า 4.8% จึงคาดว่าน่าจะส่งผลบวกต่อผู้ประกอบการในกลุ่มส่งออก ให้มีความสามารถในการทำการทำกำไรที่ดีขึ้นได้
ทั้งนี้ สำหรับกลุ่มที่ได้ประโยชน์หลักๆ ได้แก่ ส่งออกอาหาร (CPF GFPT TU เป็นต้น) อย่างไรก็ตาม ยังเผชิญแรงกดดันจากราคาสินค้าเกษตรที่ยังต่ำอยู่ จึงคาดว่ากลุ่มที่ได้ประโยชน์อีกกลุ่มที่น่าสนใจ คือ กลุ่มส่งออกสินค้าอิเล็กทรอนิกส์ (KCE SVI DELTA HANA) ซึ่งน่าจะมีอัตรากำไรขั้นต้นที่ฟื้นตัวจากไตรมาสก่อนเป็นอย่างน้อย หลังจากที่ผลประกอบการของหลายรายหดตัวในงวดไตรมาส 1/61 จากค่าเงินบาทแข็ง